***** ΚΑΝΟΝΙΣΜΟΣ (ΕΟΚ) αριθ. 430/88 ΤΗΣ ΕΠΙΤΡΟΠΗΣ της 16ης Φεβρουαρίου 1988 για 19η τροποποίηση του κανονισμού (ΕΟΚ) αριθ. 1371/84 για τον καθορισμό των λεπτομερειών εφαρμογής της συμπληρωματικής εισφοράς που αναφέρεται στο άρθρο 5γ του κανονισμού (ΕΟΚ) αριθ. 804/68 Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 2998/87 (2), και ιδίως το άρθρο 5γ παράγραφος 7, Εκτιμώντας: ότι ο κανονισμός (ΕΟΚ) αριθ. 1371/84 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3331/87 (4), καθορίζει τις λεπτομέρειες εφαρμογής της εισφοράς που αναφέρεται στο άρθρο 5γ του κανονισμού (ΕΟΚ) αριθ. 804/68· ότι το άρθρο 9 του κανονισμού (ΕΟΚ) αριθ. 1371/84 προβλέπει προσαύξηση των ποσοτήτων γάλακτος που χρησιμοποιούνται ως βάση υπολογισμού για την εισφορά σε περίπτωση αυξήσεως της περιεκτικότητας σε λιπαρές ουσίες του γάλακτος που παραδίδεται ή αγοράζεται κατά τη διάρκεια δεδομένης περιόδου εφαρμογής του καθεστώτος των ποσοστώσεων σε σχέση με την περίοδο 1985/86· ότι είναι ωστόσο αποδεκτό, σε ορισμένες εξαιρετικές περιπτώσεις, να γίνεται αναφορά στην περίοδο 1984/85· ότι, για διοικητικούς λόγους, πρέπει να επιτρέπεται η αναφορά στη περίοδο 1984/85 μόλις μειώνεται η περιεκτικότητα σε λιπαρές ουσίες του γάλακτος που παραδίδεται ή αγοράζεται κατά τη διάρκεια της περιόδου 1985/86· ότι, επιπλέον, η πείρα που αποκτήθηκε κατά τη διάρκεια των πρώτων περιόδων εφαρμογής του καθεστώτος της εισφοράς, έδειξε ότι πρέπει να προσαρμοσθεί, από το δεύτερο εξάμηνο της τρίτης περιόδου εφαρμογής της συμπληρωματικής εισφοράς, ο συντελεστής που χρησιμεύει ως βάση υπολογισμού της εισφοράς σε περίπτωση αύξησης της περιεκτικότητας σε λιπαρές ουσίες· ότι η τέταρτη περίοδος εφαρμογής του καθεστώτος της συμπληρωματικής εισφοράς επεκτείνεται σε ένα δίσεκτο έτος· ότι, συνεπώς, δεν είναι δυνατόν να υπάρχει ισοδυναμία μεταξύ των ποσοτήτων αναφοράς, που υπολογίζονται με βάση 365 ημέρες, και των ποσοτήτων που πράγματι παραδίδονται, αγοράζονται ή πωλούνται κατά τη διάρκεια της περιόδου αυτής· ότι πρέπει, συνεπώς, για να αποκατασταθεί αυτή η ισοδυναμία, να μειωθούν κατά μία ημέρα του Φεβρουαρίου 1988 οι ποσότητες που είναι επιδεκτικές να υπαχθούν στην συμπληρωματική εισφορά· ότι η Επιτροπή Διαχειρίσεως Γάλακτος και Γαλακτοκομικών Προϊόντων δεν διατύπωσε γνώμη στην προθεσμία που έθεσε ό πρόεδρός της, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 1371/84 τροποποιείται ως εξής: 1. Στο άρθρο 9: - στην παράγραφο 1 δεύτερο εδάφιο, η δεύτερη περίπτωση αντικαθίσταται από το ακόλουθο κείμενο: «- για τους παραγωγούς ή αγοραστές των οποίων οι παραδόσεις ή οι αγορές γάλακτος διακόπηκαν ή του οποίου η περιεκτικότητα σε λιπαρές ουσίες γάλακτος που παραδόθηκε ή αγοράσθηκε μειώθηκε κατά τη διάρκεια της περιόδου που αναφέρεται στο πρώτο εδάφιο, το κράτος μέλος μπορεί να αποφασίσει, μετά από αίτηση του ενδιαφερόμενου, ότι η περιεκτικότητα σε λιπαρές ουσίες που θεωρείται ως αντιπροσωπευτική είναι η μέση περιεκτικότητα που διαπιστώθηκε κατά τη διάρκεια της πρώτης περιόδου εφαρμογής του καθεστώτος της συμπληρωματικής εισφοράς. Τα κράτη μέλη ανακοινώνουν στην Επιτροπή τα μέτρα που εφαρμόζουν για την εφαρμογή των προαναφερθεισών διατάξεων», - στην παράγραφο 2 πρώτο και δεύτερο εδάφιο, ο αριθμός «0,21» αντικαθίσταται από τον αριθμό «0,18». 2. Το άρθρο 10 αντικαθίσταται από το ακόλουθο κείμενο: «Άρθρο 10 Για την εφαρμογή των άρθρων 9 και 10 του παρόντος κανονισμού (ΕΟΚ) αριθ. 857/84: 1. Τα κράτη μέλη μπορούν να αντικαταστήσουν την περίοδο των δώδεκα μηνών με περίοδο 52 εβδομάδων. Στην περίπτωση αυτή: - η πρώτη περίοδος των 52 εβδομάδων αρχίζει την Κυριακή ή τη Δευτέρα που ακολουθεί τις 2 Απριλίου 1984, - η ολική ποσότητα που αναφέρεται στο άρθρο 5γ παράγραφος 3 του κανονισμού (ΕΟΚ) αριθ. 804/68 και η ολική εγγυημένη ποσότητα που αναφέρεται στο παράρτημα του κανονισμού (ΕΟΚ) αριθ. 857/84 μειώνονται, κατά περίπτωση, ανάλογα. 2. Στην περίπτωση λογιστικής περιόδου δώδεκα μηνών, οι ποσότητες του γάλακτος ή του ισοδύναμου γάλακτος που παραδίδονται, αγοράζονται ή πωλούνται άμεσα, κατά τη διάρκεια τηε τέταρτης περιόδου εφαρμογής της συμπληρωματικής εισφοράς, μειώνονται κατά ποσότητα που αντιστοιχεί στο ένα εξηκοστό των ποσοτήτων που παραδίδονται, αγοράζονται ή πωλούνται άμεσα κατά τη διάρκεια του Φεβρουαρίου και Μαρτίου 1988.» Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ωστόσο, οι διατάξεις του άρθρου 1 στοιχείο α) δεύτερη περίπτωση εφαρμόζονται από το δεύτερο εξάμηνο της τρίτης περιόδου εφαρμογής του καθεστώτος της συμπληρωματικής εισφοράς. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Φεβρουαρίου 1988.

[Source: multi_eurlex | Tokens: 4440]